Harga minyak jatuh lepas perintah berkurung
PENDUDUK menunjukkan pengesahan Kod QR sebelum melalui Terowong Jalan Renmin, China. • Foto AFP BEIJING: Harga minyak global jatuh selepas China melaksanakan perintah berkurung di seluruh bandar Shanghai yang merupakan hab kewangan dan pembuatan penting di dunia. Lapor AFP, minyak mentah Brent kehilangan lebih AS$4.50 (RM18.90) setong berikutan kebimbangan mengenai langkah tersebut sekali gus menyaksikan permintaan minyak akan jatuh. Indeks Saham Komposit Shanghai jatuh pada awal dagangan sebelum mencatatkan sebahagian besar kerugian. Di sebalik kejatuhan itu, harga minyak kekal 80 peratus lebih tinggi berbanding tahun lalu, selepas perang di Ukraine menyebabkan kenaikan komoditi utama itu. Rakan Kongsi Pengurusan di Pengurusan Aset SPI, Stephen Innes berkata, pelabur melahirkan kebimbangan tentang keberkesanan dasar toleransi sifar China terhadap Covid-19. Beliau menjelaskan dalam nota kepada pelabur bahawa terdapat jangkaan gangguan rantaian bekalan selanjutnya serta kejatuhan permintaan. Bagaimanapun, Ketua Ekonomi di Bank Hang Seng China, Dan Wang menjangkakan perintah berkurung tidak akan memberi kesan kepada rantaian bekalan. “Kebanyakan kilang terus beroperasi seperti biasa dan pekerja sama ada menjalani perintah berkurung atau diberikan keutamaan menjalani ujian calitan,” kata pakar ekonomi yang berpangkalan di Shanghai. Perintah berkurung yang bermula hari ini merupakan pelaksanaan terbesar sejak wabak Covid-19 merebak dua tahun lalu.-AFP 
See author's posts
